แย้มไต๋ขนสภาพคล่องปั้น‘รถไฟ-สนามบิน’
โต้งปิ๊งขนสภาพคล่องล้น เตรียมดูดเงินลงทุน สร้างรถไฟฟ้า 10 สาย-สนามบินสุวรรณ ภูมิ เฟส 2
10 เม.ย. 2555

โต้งปิ๊งขนสภาพคล่องล้น เตรียมดูดเงินลงทุน สร้างรถไฟฟ้า 10 สาย-สนามบินสุวรรณ ภูมิ เฟส 2
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า ขณะนี้เริ่มพบว่าสัญญาณสภาพคล่องในไทยอยู่ในสภาพล้นระบบ ซึ่งหากปล่อยให้เป็นอย่างนี้จะกลายเป็นภาระต่อระบบเศรษฐกิจของไทย จึงได้มีการหารือร่วมกับกระทรวงคมนาคมแล้วว่า ควรจะเร่งรัดการก่อสร้างรถไฟฟ้าทั้ง 10 สาย รวมถึงการก่อสร้างสนามบินสุวรรณภูมิ เฟส 2 ได้แล้ว เพื่อนำเงินที่ล้นอยู่ในระบบออกมาใช้
“ทางรัฐมนตรีว่าการกระทรวงคมนาคม เคยมาถามว่าเรื่องโครงการการลงทุนรถไฟฟ้า 10 สาย บอกให้ลุยไปเลย ไทยมีเงินพร้อมมั้ย ผมถามถึงการก่อสร้างสนามบินสุวรรณภูมิ เฟส 2 เพราะหากเป็นไปตามแผนเดิมต้องลงทุนไปเมื่อหลายปีก่อน แต่ขณะนี้ทราบมาว่าแบบก่อสร้างยังไม่เสร็จ จึงบอกว่าตรงนี้น่าจะเร่งรัดได้แล้ว” นายกิตติรัตน์ กล่าว
นายกิตติรัตน์ กล่าวว่า สภาพคล่องที่คงเหลือในระบบสถาบันการเงินจะเป็นแรงผลักดันให้เกิดสภาวะดอกเบี้ยต่ำ อาจจะถูกผลักออกไปในรูปแบบของสินเชื่อด้อยคุณภาพ เพราะสถาบันการเงินไม่อยากที่จะเก็บเงินเอาไว้ ส่วนธนาคารกลางออกเมื่อสภาพคล่องมีมากต้องออกพันธบัตรดูดซับสภาพคล่องเหล่านี้ และจ่ายดอกเบี้ยให้พันธบัตรเหล่านั้น แม้จะไม่คุ้มทุนแต่ต้องดำเนินการส่งผลให้ธนาคารแห่งประเทศไทย (ธปท.) ยิ่งขาดทุนจากการดำเนินนโยบาย แม้ว่าบางคนจะบอกว่าเป็นการขาดทุนทางบัญชี แต่พอขาดทุนปัญหาหลายอย่างก็ตามมา